Jelgavā

APSTIPRINĀTI

Ar Jelgavas novada domes

2024.gada \_\_. \_\_ lēmumu Nr.

(protokols Nr. )

**SAISTOŠIE NOTEIKUMI Nr. \_\_**

**Par Jelgavas novada pašvaldības vienreizējo pabalstu dzīvojamās telpas vai dzīvojamās mājas remontam**

*Izdoti saskaņā ar likuma “*[*Par palīdzību dzīvokļa jautājumu risināšanā*](https://likumi.lv/ta/id/56812-par-palidzibu-dzivokla-jautajumu-risinasana)*” 26. pantu*

1. Saistošie noteikumi (turpmāk – Noteikumi) nosaka kārtību, kādā Jelgavas novada pašvaldība (turpmāk – Pašvaldība) piešķir vienreizēju pabalstu (turpmāk – Pabalsts) personas īrētās vai īpašumā esošās dzīvojamās telpas vai dzīvojamās mājas remontam, kā arī pabalsta apmēru.
2. Pabalstu piešķir Jelgavas novada administratīvajā teritorijā deklarētām personām, kuras īrētā vai īpašumā esošā dzīvojamā telpa vai dzīvojamā māja terora akta, stihiskas nelaimes, avārijas vai citas katastrofas rezultātā ir cietusi, bet ir atjaunojama un ja persona šajā dzīvojamā telpā vai dzīvojamā mājā ir deklarējusi savu dzīvesvietu un tai pašvaldības administratīvajā teritorijā nepieder cita dzīvošanai derīga dzīvojamā telpa vai dzīvojamā māja, kā arī mājoklim ir jābūt personas īpašumā vai ir jābūt noslēgtam dzīvojamās telpas īres līgumam.
3. Lēmumu par Pabalsta piešķiršanu un lēmumu par atteikumu piešķirt Pabalstu pieņem Jelgavas novada pašvaldības Dzīvokļu jautājumu komisija (turpmāk – Dzīvokļu komisija).
4. Persona, kura ir tiesīga saņemt Pabalstu, ne vēlāk kā viena mēneša laikā pēc terora akta, stihiskas nelaimes, avārijas vai citas katastrofas klātienē vai elektroniski uz Pašvaldības e-pastu vai e-adresi iesniedz Dzīvokļu komisijai adresētu rakstveida iesniegumu atbilstoši Noteikumu 1. pielikumam, pievienojot dzīvojamās telpas īres līguma kopiju (uzrādot oriģinālu, ja iesniegums iesniegts klātienē, vai iesniedzot elektroniski, ja dokuments parakstīts ar drošu elektronisko parakstu), vai dzīvojamās telpas vai dzīvojamās mājas īpašuma tiesību apliecinoša dokumenta kopiju (uzrādot oriģinālu, ja iesniegums iesniegts klātienē, vai iesniedzot elektroniski, ja dokuments parakstīts ar drošu elektronisko parakstu), ja īpašuma tiesības nav nostiprinātas zemesgrāmatā, fotofiksācijas par bojājumu apmēru un apliecinājumu par dzīvojamās telpas vai dzīvojamās mājas apdrošināšanas polises esamību.
5. Ar rīkojumu izveidotā dzīvojamās telpas vai dzīvojamās mājas tehniskā stāvokļa novērtēšanas komisija 10 (desmit) darba dienu laikā pēc informācijas saņemšanas no Dzīvokļu komisijas par terora akta, stihiskas nelaimes, avārijas vai citas katastrofas rezultātā cietušu dzīvojamo telpu vai dzīvojamo māju, apseko dzīvojamo telpu vai dzīvojamo māju, izvērtē attiecīgās dzīvojamās telpas vai dzīvojamās mājas tehnisko stāvokli un sagatavo atzinumu (Noteikumu 2. pielikums), vai dzīvojamo telpu vai dzīvojamo māju ir iespējams atjaunot. Atzinums tiek iesniegts izskatīšanai Dzīvokļu komisijai.
6. Lai izvērtētu personas tiesības saņemt Pabalstu, Dzīvokļu komisijas sekretārs iegūst datus no Pilsonības un migrācijas lietu pārvaldes pārziņā esošā Fizisko personu reģistra, Valsts vienotās datorizētās zemesgrāmatas un pašvaldības pārziņā esošās informācijas sistēmas, ir tiesīgs iegūt informāciju no Valsts ugunsdzēsības un glābšanas dienesta un pieprasīt personai iesniegt papildu dokumentus un skaidrojumu.
7. Pabalsts ir vienreizējs un tā apmērs tiek noteikts:
   1. individuālām dzīvojamām mājām 20 *euro* par vienu kvadrātmetru atjaunojamās platības līdz 1500 *euro* ar papildu nosacījumu, ka Pabalsts piemērojams par atjaunojamās platības kvadrātmetriem, nepārsniedzot kadastrālās uzmērīšanas lietā noteikto dzīvojamo telpu, virtuves vai virtuves nišas, sanitārtehnisko telpu un gaiteņu platību kvadrātmetros;
   2. daudzdzīvokļu dzīvojamo māju dzīvokļiem 20 *euro* par vienu kvadrātmetru atjaunojamās platības līdz 1500 *euro* ar papildu nosacījumu, ka Pabalsts piemērojams par atjaunojamās platības kvadrātmetriem, nepārsniedzot kadastrālās uzmērīšanas lietā noteikto dzīvojamo telpu, virtuves vai virtuves nišas, sanitārtehnisko telpu un gaiteņu platību kvadrātmetros;
   3. Pabalsts postījumu novēršanai paredzēts personām neatkarīgi no ienākumu līmeņa;
   4. Pabalsts netiek piešķirts par dzīvojamām mājām vai dzīvojamām telpām, kuras ir apdrošinātas, kā arī par palīgēkām, kas atrodas pie individuālām dzīvojamām mājām un daudzdzīvokļu dzīvojamām mājām.
8. Atbilstoši Dzīvokļu komisijas lēmumam Jelgavas novada pašvaldība 10 (desmit) darba dienu laikā izmaksā personai Pabalstu, pārskaitot to uz personas iesniegumā norādīto Latvijas Republikas kredītiestādes norēķinu kontu.

Domes priekšsēdētāja pienākumu izpildītāja I.Vītola